CELEX: 32018R0188
Language: ro
Date: 2017-11-21 00:00:00
Title: Regulamentul delegat (UE) 2018/188 al Comisiei din 21 noiembrie 2017 de modificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest

9.2.2018   
            
            
               RO
            
            
               Jurnalul Oficial al Uniunii Europene
            
            
               L 36/1
            
         REGULAMENTUL DELEGAT (UE) 2018/188 AL COMISIEI
   din 21 noiembrie 2017
   de modificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
   întrucât:
   
               (1)
            
            
               Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare din cadrul tuturor activităților de pescuit din Uniune prin introducerea unei obligații de debarcare pentru capturile de specii care fac obiectul unor limite de captură.
            
         
               (2)
            
            
               Articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare pentru o perioadă de maximum trei ani care poate fi reînnoită o singură dată, prin intermediul unui act delegat pe baza recomandărilor comune elaborate de statele membre în urma consultării consiliilor consultative relevante.
            
         
               (3)
            
            
               Regulamentul delegat (UE) nr. 1394/2014 al Comisiei (2) a instituit un plan privind aruncarea capturilor înapoi în mare pentru anumite activități de pescuit pelagic în apele de sud-vest, în vederea facilitării punerii în aplicare a obligației de debarcare prin intermediul anumitor mecanisme de flexibilitate.
            
         
               (4)
            
            
               În conformitate cu articolul 15 alineatul (5) litera (c) punctul (ii), planul respectiv privind aruncarea capturilor înapoi în mare a prevăzut, printre altele, anumite excepții de la obligația de debarcare a tuturor capturilor, din cauza costurilor disproporționate de manipulare a capturilor nedorite, în cazul acelor unelte de pescuit pentru care capturile nedorite per unealtă de pescuit nu depășesc un anumit procentaj din totalul capturilor anuale realizate cu unealta respectivă („excepții de minimis”).
            
         
               (5)
            
            
               În conformitate cu articolul 5 din Regulamentul delegat (UE) nr. 1394/2014, planul privind aruncarea capturilor înapoi în mare expiră la 31 decembrie 2017.
            
         
               (6)
            
            
               Belgia, Franța, Țările de Jos, Portugalia și Spania au un interes direct în ceea ce privește gestionarea pescuitului în apele de sud-vest. După consultarea Consiliului consultativ pentru apele de sud-vest și a Consiliului consultativ pentru speciile pelagice, aceste state membre au înaintat Comisiei, la 2 iunie 2017, o recomandare comună.
            
         
               (7)
            
            
               Recomandarea comună sugera să se prelungească durata excepțiilor de minimis stabilite în planul privind aruncarea capturilor înapoi în mare la următoarele niveluri revizuite de capturi aruncate înapoi în mare:
               
                           —
                        
                        
                           până la maximum 6 % în 2018 și 5 % în 2019 și 2020 din totalul capturilor anuale de putasu, capturat în cadrul pescuitului cu traule pelagice industriale în diviziunea ICES VIII;
                        
                     
                           —
                        
                        
                           până la maximum 6 % în 2018 și 5 % în 2019 și 2020 din totalul capturilor anuale de ton alb, capturat în cadrul pescuitului de specii pelagice mari cu traule pelagice îngemănate în diviziunea ICES VIII;
                        
                     
                           —
                        
                        
                           până la maximum 4 % în 2018, 2019 și 2020 din totalul capturilor anuale de hamsie, macrou și stavrid negru, capturate în cadrul pescuitului cu traule pelagice în diviziunea ICES VIII;
                        
                     
                           —
                        
                        
                           până la maximum 4 % în 2018, 2019 și 2020 din totalul capturilor anuale de stavrid negru, stavrid și macrou și 1 % în 2018, 2019 și 2020 din totalul capturilor anuale de hamsie, capturate în cadrul pescuitului cu plasă pungă în diviziunile ICES VIII, IX, X și CECAF 34.1.1, 34.1.2, 34.2.0.
                        
                     
         
               (8)
            
            
               În scopul de a justifica excepțiile de minimis sugerate, statele membre au furnizat dovezi referitoare la costurile disproporționate de manipulare a capturilor nedorite în cadrul activităților de pescuit în cauză. Dovezile respective au fost analizate de Grupul corespunzător de lucru al experților al Comitetului științific, tehnic și economic pentru pescuit (CSTEP), care a ajuns la concluzia că recomandările comune conțin argumente bine întemeiate legate de costurile disproporționate de manipulare a capturilor nedorite, sprijinite, în unele cazuri, de o evaluare calitativă a costurilor. În lumina celor de mai sus și în absența unor informații științifice contrare, este necesară prelungirea duratei excepțiilor de minimis în conformitate cu nivelurile procentuale propuse în recomandarea comună și la niveluri care să nu le depășească pe cele permise în temeiul articolului 15 alineatul (1) din Regulamentul (UE) nr. 1380/2013.
            
         
               (9)
            
            
               Articolele 2 și 4 din Regulamentul delegat (UE) nr. 1394/2014 prevăd o excepție legată de capacitatea de supraviețuire pentru fiecare dintre speciile: hamsie, stavrid negru, stavrid și macrou capturate prin pescuit artizanal cu plasă pungă, precum și o dimensiune minimă de referință pentru conservare în cazul hamsiei. Măsurile respective au fost evaluate pozitiv de CSTEP în 2014. Comisia consideră că dovezile pe care s-a bazat evaluarea rămân valabile pentru următorii trei ani. Prin urmare, este adecvat să se prelungească aplicarea acelor măsuri până în 2020.
            
         
               (10)
            
            
               Prin urmare, Regulamentul delegat (UE) nr. 1394/2014 ar trebui modificat în consecință.
            
         
               (11)
            
            
               Întrucât măsurile prevăzute de prezentul regulament au impact direct asupra activităților economice legate de sezonul de pescuit și asupra planificării sezonului de pescuit al navelor din Uniune, prezentul regulament ar trebui să intre în vigoare imediat după publicarea sa. Dat fiind că planul privind aruncarea capturilor înapoi în mare, instituit prin Regulamentul delegat (UE) nr. 1394/2014, expiră la 31 decembrie 2017, prezentul regulament ar trebui să se aplice începând cu 1 ianuarie 2018,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) nr. 1394/2014 se modifică după cum urmează:
   
               1.
            
            
               Articolul 3 se înlocuiește cu următorul text:
               „Articolul 3
               Excepțiile de minimis
               
               Prin derogare de la articolul 15 alineatul (1) din Regulamentul (UE) nr. 1380/2013, următoarele cantități pot fi aruncate înapoi în mare:
               
                           (a)
                        
                        
                           până la maximum 6 % în 2018 și 5 % în 2019 și 2020 din totalul capturilor anuale de putasu în cadrul pescuitului cu traule pelagice industriale, care vizează putasul din diviziunea ICES VIII utilizând traule pelagice și prelucrează specia respectivă la bord pentru obținerea bazei pentru surimi;
                        
                     
                           (b)
                        
                        
                           până la maximum 6 % în 2018 și 5 % în 2019 și 2020 din totalul capturilor anuale de ton alb realizate în cadrul pescuitului de specii pelagice mari care vizează tonul alb în diviziunea ICES VIII utilizând traule pelagice îngemănate;
                        
                     
                           (c)
                        
                        
                           până la maximum 4 % în 2018, 2019 și 2020 din totalul capturilor anuale de hamsie, macrou și stavrid negru din cadrul pescuitului de specii pelagice cu traule care vizează hamsia, macroul și stavridul negru în diviziunea ICES VIII utilizând traule pelagice;
                        
                     
                           (d)
                        
                        
                           până la maximum 4 % în 2018, 2019 și 2020 din totalul capturilor anuale de stavrid negru, stavrid și macrou și 1 % în 2018, 2019 și 2020 din totalul capturilor anuale de hamsie în cadrul pescuitului care vizează stavridul negru, stavridul, macroul și hamsia în diviziunile ICES VIII, IX, X și CECAF 34.1.1, 34.1.2, 34.2.0 utilizând plasa pungă.”
                        
                     
         
               2.
            
            
               La articolul 5, al doilea paragraf se înlocuiește cu următorul text:
               „Se aplică de la 1 ianuarie 2015 până la 31 decembrie 2020.”
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 noiembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 28.12.2013, p. 22.
   
      (2)  Regulamentul delegat (UE) nr. 1394/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest (JO L 370, 30.12.2014, p. 31).